Guæra de secescion americaña

Guæra de secescion americaña, conflito ch'o l'ópôze da-o 1861 a-o 1865 i stati antiscciavisti (do Nord) a quelli scciavisti (do Sud) di Stati Unii, originao da de numerose e complesse caose de fondo. 

L'evento ch'o feççe preçipitâ a scitoaçion o fu l'eleçion a-a prescidença di USA, into 1860, do pù moderao A. Lincoln. Alarmâ da l'arivo de 'n repubbrican a-a Caza Gianca, o 20 dexembre 1860 a Caroliña do Sud, rœünia a Charleston una convençion statâ, a l'indicò espliçitamente o mantegnimento da scciavitù comme condiçion a-o proppio permanei inte l'Union. Into zenâ de l'anno seguente l'esempio da Caroliña do Sud o fu seguio da Misciscippi, Alabamma, Florida, Georgia, Loixaña e Texas. L'8 de frevâ a Montgomery (Alabamma) i secescionisti proclamon a Confederaçion di Stati Americhen. Nonostante tæ graviscimi avegnimenti, Washington a l'inscisteiva inte un attezzamento prudente e inta riçerca de 'na soluçion de compromisso, ma o 12 arvî i confederæ rompin i induggi attaccando Fort Sumter dove, in territoio confederao, staçionava de truppe de l'Union. 

Co l'inandio di ostilitæ chinò in campo ascì i stati confinanti tra Nord e Sud, quattro di quæ, Arkansas, Tennessee, Caroliña do Nord e Virginnia (tranne a parte ocidentâ de quest'urtima, ch'a formò, da pœu, un stato a parte e a fu amissa inte l'Union co-o nomme de Virginia Ocidentâ into 1863), passon a-i confederæ. 

Tiatro de prinçipæ opiaçioin militæ da guæra civî, ch'a duò quattr'anni e a fu aspiamente combatua, fu a Virginnia, a valle do Misciscippi e e regioin orientæ. I sudisti se battian con coraggio e abilitæ, ma a-a longa o Nord, superiô pe risorse umañe e materiæ, o finì co-o prevài. A-o prinçippio da guæra l'Union a controllava praticamente tutta a Mariña, o che o reize poscibile a conquista de New Orleans (1863) e o blocco da baia de Mobile (1864) con grave conseguençe pe-i aprovixonamenti via mâ di confederæ. E forçe de l'Union a-o comando do generâ U. Grant ebban pù di noteivi succesci inta valle do Misciscippi, mentre a rescistença di eserciti confediæ, comandæ da-i generæ R. Lee e A. Jackson a fu particolarmente forte inta Virginnia. A guæra a l'assonse un'aspieça particolâ into 1863, doppo l'emanaçion da parte do Lincoln (settembre 1862) do “Proclamma d'emançipaçion di scciavi”. Con questo se stabiliva che da-o 1º de zenâ 1863 saieivan stæte libere e persoñe tegnue comme scciavi inti aree in rebellion contra i Stati Unii. Intanto, into luggio 1863, o generâ Lee, battue e forçe de l'Union a Chancellorsville, vexin a Richmond (divegnua into frattempo capitâ confederâ), o l'invaze a Pennsylvania marciando in sce Harrisburg. O fu fermao a Gettysburg e questa sconfita a dette o via a-a fin de spiançe de vittoia di sudisti. Tra l'atro, mentre e risorse do Sud ean a-o stremmo e a Confederaçion a se trovava inte l'imposcibilitæ de riçeive di rifornimenti da l'estero a caosa do blocco navâ, o Nord o viveiva un periodo de grande florideçça economica, favoiia da l'espanscion industriâ spesso provocâ da-a mæxima guæra. 

Doppo Gettysburg e sciorte do conflito gion decizamente in favô de l'Union; l'esercito do Grant o conquistò Vicksburg in sce-o Misciscippi dando o via a 'na lenta ma inesorabile avançâ in sce Richmond. O 1º frevâ 1865 o generâ W. Sherman ascì o commençò, partindo da-a Georgia, a marcia verso o Nord. O 17 de frevâ fu preizo Columbia, capitâ da Caroliña do Sud; fu da pœu a votta de Charleston ch'a se reize a-a Mariña de l'Union. O 2 d'arvî o Lee o l'abandonò a difeisa de Petersburg e Richmond, o 9 arvî a Appomattox l'eroico comandante di confederæ o se reize a-o generâ Grant. 

Pe-a grande quantitæ d'ommi e mezi impegnæ, a guæra de secescion a l'è consciderâ a primma guæra moderna; a vittoia de l'Union, ch'a l'ea stæta sostegnua da 'n forte asbrio morâ, a fu ascì a vittoia do nascente industrialismo democratego contra l'anacronistego latifondismo aristocratego do Sud. 

 Referençe 
www.sapere.it

 Atri progetti 

Categorîa:Goære